b"\n_START_ARTICLE_\nGong (prinssi)\n_START_PARAGRAPH_\nPrinssi Gong (Wade-Giles: Kung, alkuper\xc3\xa4inen nimi Yixin; 11. tammikuuta 1833 Peking \xe2\x80\x93 30. toukokuuta 1898 Peking) oli kiinalainen prinssi, joka oli yksi Kiinan johtavia hallitusmiehi\xc3\xa4 Qing-dynastian my\xc3\xb6h\xc3\xa4isaikana 1800-luvun j\xc3\xa4lkipuoliskolla._NEWLINE_Gong oli vuosina 1850\xe2\x80\x931861 hallinneen keisari Xianfengin veli. Kun brittil\xc3\xa4iset ja ranskalaiset joukot miehittiv\xc3\xa4t Pekingin toisessa oopiumisodassa vuonna 1860, keisari pakeni p\xc3\xa4\xc3\xa4kaupungista ja Gong sai teht\xc3\xa4v\xc3\xa4kseen neuvotella rauhasta Kiinan edustajana. Tuloksena oli Pekingin rauhansopimus. Sodan j\xc3\xa4lkeen Gong tuli siihen johtop\xc3\xa4\xc3\xa4t\xc3\xb6kseen, ett\xc3\xa4 menesty\xc3\xa4kseen Kiinan olisi kehitett\xc3\xa4v\xc3\xa4 kauppasuhteitaan l\xc3\xa4nsimaiden kanssa ja omaksuttava joitain l\xc3\xa4nsimaisia sodank\xc3\xa4ynnin ja diplomatian menetelmi\xc3\xa4. Valtakunnalla ei ollut entuudestaan edes ulkoministeri\xc3\xb6t\xc3\xa4, sill\xc3\xa4 ei ollut halunnut tunnustaa muita valtioita kanssaan samanarvoisiksi. Kev\xc3\xa4\xc3\xa4ll\xc3\xa4 1861 keisari perusti maalle ulkoasiainviraston eli Zongli yamenin, jonka johtajaksi Gong nimitettiin. H\xc3\xa4n pyrki sen j\xc3\xa4lkeen parantamaan Kiinan suhteita l\xc3\xa4nsimaihin. Gong nimitti alaisuudessaan toimineen Kiinan tullilaitoksen johtoon brittil\xc3\xa4isen Robert Hartin, joka toimi t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 hyvin pitk\xc3\xa4\xc3\xa4n._NEWLINE_Gong oli 1880-luvulle saakka yksi Kiinan johdon keskeisimmist\xc3\xa4 vaikuttajista ja toimi usein maansa edustajana ulkovaltojen kanssa neuvoteltaessa. Keisari Xianfengin kuoltua elokuussa 1861 maahan muodostettiin kahdeksanhenkinen holhoojahallitus keisari Tongzhin alaik\xc3\xa4isyyden ajaksi. Sen tosiasialliset johtajat olivat Gong sek\xc3\xa4 kaksi leskikeisarinnaa, Cixi ja Ci'an. Etel\xc3\xa4-Kiinassa vuosia riehunut Taiping-kapina saatiin lopullisesti nujerrettua vuonna 1864, mink\xc3\xa4 j\xc3\xa4lkeen Gong suuntasi huomionsa yrityksiin tehostaa Kiinan hallintoa hillitsem\xc3\xa4ll\xc3\xa4 korruptiota ja vahvistaa armeijaa perustamalla l\xc3\xa4nsimaisten esikuvien mukaisia asetehtaita. H\xc3\xa4nen vaikutusvaltansa hovissa kuitenkin v\xc3\xa4heni vallan kasautuessa leskikeisarinna Cixille, joka lopulta erotti h\xc3\xa4net hallituksesta vuonna 1884. Gong kutsuttiin viel\xc3\xa4 1894 takaisin ulkoasiainviraston johtoon, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n toimi kuolemaansa asti."